কাশিমপুরে বন্দী থাকা অবস্থায় এরপরও আরো কয়েকবার সাঈদী সাহেবের সাথে সাক্ষাতের সুযোগ হয়। ১৬ এপ্রিল ’১৪ কোর্টে যাওয়ার পথে দেখা হল তিনি তার কক্ষ থেকে আমাদেরকে এক প্যাকেট বিস্কিট দেন কোর্টে অবস্থানকালীন খাওয়ার জন্য। কাশিমপুর-১ এর বন্দীদের কোর্টে নিয়ে যাওয়া উপলক্ষে সবাইকে মেডিক্যাল এলাকায় নিয়ে আসা হয় আর সেই সুবাদেই হুজুরের সাথে সাক্ষাৎ হয়। আর হুজুর সে সময়টাতে হাঁটতে বের হন। কড়াকড়ির কারণে হুজুরের সাথে সাক্ষাৎ করতে না পারা নেতাকর্মীরা নানানভাবে সুযোগ খুঁজতেন। একদিন শিবিরের এক কর্মী (মেঘনা ওয়ার্ডের) রাত ১১টার দিকে হঠাৎ বমি শুরু করে। তার অবস্থা বেগতিক দেখে রাত্রেই কারারক্ষীরা তাকে মেডিক্যাল ওয়ার্ডে পাঠিয়ে দেয়। পরদিন সুস্থ হয়ে দুপুর নাগাদ সে আবার মেঘনা ওয়ার্ডে ফিরে আসে। তার ওয়ার্ডের লোকজন কৌতূহলী হয়ে তাড়াতাড়ি সুস্থ হওয়ার কারণ জিজ্ঞেস করলে সে জানায়, সে মূলত অসুস্থ ছিল না, মুখের ভেতরে হাত ঢুকিয়ে বমির ভান করেছে মাত্র, কারণ অসুস্থতা দেখালে তাকে মেডিক্যাল ওয়ার্ডে নিয়ে যাওয়া হবে। আর পরদিন ভোরে সাঈদী হুজুর যখন হাঁটতে বের হবেন তখন হুজুরের সাথে সাক্ষাৎ করে দোয়া নেয়ার সুযোগ পাওয়া যাবে। হুজুরের সাথে সাক্ষাৎ করে দোয়া নেয়ার সুযোগ তৈরির জন্যই সে অসুস্থতার ভান করেছিল মাত্র। কারাবন্দী থাকা অবস্থায় কারা কর্তৃপক্ষের শৃঙ্খলার ব্যত্যয় সাঈদী হুজুর করতেন না। একদিন কোর্ট থেকে বিকেলে লোকজন ফেরত এলে সবাই হুজুরকে দেখে সালাম দেন। হুজুর তখন বিকেলে হাঁটছিলেন। এ সময় একজন বলে উঠল হুজুর সবাই আপনার সাথে একটু হাত মেলাতে চায়, আপনি কি একটু গেটের বাইরে আসবেন? হুজুর তখন বিনয়ের সাথে জানালেন, আপনাদের আবেগকে আমি শ্রদ্ধা করি, আপনাদের প্রতি আমার সালাম ও দোয়া থাকল, কিন্তু এই মুহূর্তে গেটের বাইরে যাওয়ার অনুমতি আমার নেই এ জন্য দুঃখিত। বন্দী থাকা অবস্থায়ও কর্তৃপক্ষের নিয়মের প্রতি তিনি এমন শ্রদ্ধাশীল ছিলেন।